د نړۍ په یواځې ۶ هیوادونو کې د ښځې او نارینه حقوق مساوي دي ـ نړیوال بانک
د نړیوال بانک د "ښځې، کار او قانون په ۲۰۱۹ کال کې" تر عنوان لاندې خپور شوي راپور کې راغلي چې یواځې د نړۍ په شپږو هیوادونو کې د ښځو او نارینه حقوق مساوي دي.
بلجیم، دنمارک، فرانسه، لیتویا، لوګزامبورک او سویډن کې د ښځو او نارینه و ترمنځ حقوق مساوي راپور شوي او له دي کبله د جدول په سر کې دي. ددغه راپور په اساس، سعودي عربستان، متحده عربي امارات، سودان، ایران، قطر، سوریه، کویټ، اردن، ګیني باسو، بحرین او افغانستان په ترتیب سره د جدول لاندې دي. د نړیوال بانک په راپور کې راغلي چې په افغانستان کې ښځو ته د کار او سوداګرۍ پیلولو لپاره وضعیت په نسبي ډول ښه دی خو د معاش، واده او مدیریت په برخه کې بیا په ښه وضعیت کې نه دي. راپور کې ویل شوي چې د ډیرو ستونزو سربیره، په کال ۲۰۱۹ کې د جنسیتي برابرۍ لپاره په ټولې نړۍ کې ځینې مثبت ګامونه پورته شوي دي چې ډلې یې ځینې په لانډې ډول دي. سعودي عربستان په کال ۲۰۱۹ کې ښځو باندې له محرم نه پرته د سفر کولو محدودیت لرې کړ چې له کبله یې اوس ۲۱ کلنې ښځې کولی شي پرته له کوم نارینه د هیواد څخه بهر سفر ورکړي. همداراز په سعودي کې ښځو ته په لومړي ځل د موټر چلولو اجازه هم ورکړل شوه. د ښځو د فوټبال په نړیوال جام کې د امریکا د متحده ایالتونو په څلورم ځل بریالي کیدو د ښځینه او نارینه و تر منځ د معاش د برابرۍ په اړه بحثونه تاوده کړل. په ځانګړې توګه د هالند پر وړاندې د امریکا د فوټبال لوبډلې د لوبې وروسته مینوالو په میدان کې د "مساوي معاش" غږونه پورته کړل او د رسنیو توجه یې دغې برخې ته واړوله. سره له دې چې د فیفا نړیوال فدراسیون مشر ویلي چې د ۲۰۲۳ کال په نړیوال جام کې به د ښځینه لوبغاړو معاشونه دوه چنده زیات کړي، لا هم د ښځینه او نارینه ورزشکارانو تر منځ د معاش مساوي کیدو ته اوږده لار پاتې ده. سږکال په ایران کې د فوټبال د نړیوال فدراسیون له سخت فشار او ځینې مدني فعالانو د فعالیت وروسته، ایران د لوبغالو دروازې د میرمنو پر وړاندې پرانستلې. په میرمنو باندې لوبغالي ته پر ننوتلو بندیز له تیرو څلورو لسیزو راهیسې ایښودل شوی و. نړیوال بانک په دغه راپور کې د ۱۸۷ هیوادونو قوانین او مقررات ارزولي دي. نړیوال بانک وایي چې دغه راپور یې په دې موخه جوړ کړی چې سیاستوال دې ته وهڅوي چې د ښځو پر وړاندې د قانوني محدودیتونو په له منځه وړلو کې مرسته وکړي.